10. การควบคุมภายใน

ในการดำเนินธุรกิจบริการทางการเงินให้แก่ประชาชนและองค์กรนิติบุคคลทั่วไป
ธนาคารตระหนักดีถึงการปฏิบัติงานที่ต้องมีระบบการควบคุมกำกับการปฏิบัติการ
ที่สามารถประเมินผลได้ทุกขณะ เพื่อให้งานบริการเป็นไปอย่างโปร่งใส ถูกต้องครบถ้วน
และเป็นที่ไว้วางใจของผู้ใช้บริการ ดังนั้น ธนาคารได้ดำเนินมาตรการในด้านต่าง ๆ
เพื่อสร้างมาตรฐานของระบบการควบคุม ให้เป็นที่ยอมรับโดยทั่วไป
โดยกำหนดให้มีคณะกรรมการและหน่วยงานต่าง ๆ ทำหน้าที่ดังนี้

1. คณะกรรมการตรวจสอบ
มีหน้าที่และความรับผิดชอบในการสอบทานให้ธนาคารมีการรายงานทางการเงินอย่างถูกต้องและเปิดเผยอย่างเพียงพอ
สอบทานให้ธนาคารมีระบบการควบคุมและการตรวจสอบที่เพียงพอเหมาะสมและมีประสิทธิผล
โดยสอบทานร่วมกับผู้สอบบัญชีและเจ้าหน้าที่ตรวจสอบ
และพิจารณาทบทวนงานของสายตรวจสอบและควบคุม

2. สายตรวจสอบและควบคุม มีหน้าที่และความรับผิดชอบหลักในการตรวจสอบหน่วยงานในธนาคาร
โดยครอบคลุมถึงการตรวจสอบระบบงาน ข้อมูล และการปฏิบัติงาน ทั้งนี้
ภายใต้การกำกับดูแลของคณะกรรมการตรวจสอบ

3. หน่วยงานกำกับดูแล
มีหน้าที่และความรับผิดชอบในการให้ความชัดเจนเกี่ยวกับกฎข้อบังคับของทางราชการ
ตลอดจนกำกับดูแลให้ธนาคารมีการปฏิบัติงานที่ถูกต้องตามกฎหมาย และกฎระเบียบของหน่วยงานต่าง
ๆ ที่เกี่ยวข้อง

ในเรื่องการบริหารความเสี่ยง
ธนาคารได้ให้ความสำคัญในเรื่องการดูแลควบคุมบริหารความเสี่ยงต่าง ๆ ที่อาจเกิดขึ้นกับธนาคาร
โดยถือปฏิบัติตามแนวทางและนโยบายการบริหารความเสี่ยงที่ธนาคารแห่งประเทศไทยแนะนำให้ธนาคารพาณิชย์ถือปฏิบัติ
โดยได้จัดตั้ง คณะกรรมการบริหารความเสี่ยง
ซึ่งมีหน้าที่หลักในการกำหนดนโยบายการบริหารความเสี่ยงโดยรวม
เพื่อเสนอต่อคณะกรรมการธนาคาร
ตลอดจนกำกับดูแลและติดตามการบริหารความเสี่ยงให้เป็นไปตามนโยบายที่กำหนด

ในการปฏิบัติงานประจำเกี่ยวกับการบริหารสินทรัพย์และหนี้สินของธนาคาร
เพื่อบริหารให้ความเสี่ยงด้านตลาดอันเนื่องมาจากการเปลี่ยนแปลงของอัตราดอกเบี้ย
อัตราแลกเปลี่ยน รวมถึงการเปลี่ยนแปลงของราคาต่าง ๆ อยู่ในระดับที่ยอมรับได้
และมีความผันผวนน้อยที่สุด ฝ่ายจัดการได้จัดตั้ง คณะกรรมการบริหารสินทรัพย์และหนี้สิน
เป็นผู้ดำเนินการ ซึ่งประกอบด้วยผู้บริหารจากหน่วยงานต่าง ๆ ที่เกี่ยวข้อง

ทั้งนี้ ธนาคารสามารถสรุประบบการควบคุมภายใน ดังนี้

1.  การประเมินความเพียงพอของระบบการควบคุมภายใน
    ธนาคารจัดให้มีการประเมินความเพียงพอของระบบการควบคุมภายใน
    โดยได้พิจารณาตามแบบประเมินความเพียงพอของระบบการควบคุมภายใน
    ซึ่งแบ่งการประเมินออกเป็น 5 ส่วน ได้แก่ 1) องค์กรและสภาพแวดล้อม 2)
    การบริหารความเสี่ยง 3) การควบคุมการปฏิบัติงานของฝ่ายบริหาร 4)
    ระบบสารสนเทศและการสื่อสารข้อมูล และ 5) ระบบการติดตาม
    ธนาคารได้พิจารณาผลการประเมินแล้วมีความเห็นว่า
    ธนาคารมีระบบการควบคุมภายในที่เพียงพอเหมาะสม และมีการพัฒนาอย่างต่อเนื่อง

2.  การจัดตั้งองค์กรขึ้นอย่างเป็นทางการเพื่อรับผิดชอบในการตรวจสอบระบบการควบคุมภายใน
    ซึ่งมีหน้าที่ที่ชัดเจน
    เพื่อให้การปฏิบัติงานทุกด้านของธนาคารมีการตรวจสอบและควบคุมอย่างใกล้ชิด
    ทั้งมีการประเมินผลการตรวจสอบให้หน่วยงานได้รับทราบเพื่อทำการปรับปรุงแก้ไขอย่างทันท่วงที
    ในกรณีที่มีข้อผิดพลาดเกิดขึ้น

3.  การกำหนดนโยบายและกลยุทธ์การบริหารความเสี่ยง
    รวมถึงทบทวนความเพียงพอและประสิทธิผลของระบบการบริหารความเสี่ยงและการปฏิบัติตามนโยบายที่กำหนด
    ซึ่งอยู่ภายใต้งานความรับผิดชอบของคณะกรรมการบริหารความเสี่ยง

4.  การควบคุมการปฏิบัติงานของฝ่ายจัดการ โดยธนาคารได้กำหนดขอบเขตอำนาจหน้าที่
    และอำนาจการอนุมัติกรณีต่าง ๆ ไว้อย่างชัดเจนเป็นลายลักษณ์อักษร และมีความชัดเจนว่า
    กรณีใดบ้างที่ผู้มีอำนาจไม่อาจมอบอำนาจต่อให้ผู้อื่นทำการแทน

5.  การจัดระบบในการจัดเก็บเอกสารสำคัญของธนาคาร
    โดยธนาคารมีระบบจัดเก็บเอกสารอย่างชัดเจน
    เพื่อป้องกันมิให้เอกสารมีการทำลายก่อนเวลาอันควร
    และต้องเป็นไปตามหลักกฎหมายที่เกี่ยวข้อง

6.  การดำเนินตามนโยบายทางการบัญชี
    และปฏิบัติงานตามมาตรฐานการบัญชีที่สอดคล้องกับธุรกิจของธนาคาร

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ ประกอบด้วยกรรมการธนาคาร จำนวน 3 ท่าน
ที่เป็นผู้ทรงคุณวุฒิจากหลายด้าน ได้แก่ ด้านบัญชีและการเงิน ด้านกฎหมาย
และด้านการบริหารองค์กร ทุกท่านเป็นกรรมการอิสระ ทั้งนี้
ประธานกรรมการตรวจสอบไม่ได้ปฏิบัติหน้าที่อื่นใดในคณะกรรมการชุดย่อยอื่น ๆ
คณะกรรมการตรวจสอบชุดปัจจุบันมีวาระดำรงตำแหน่ง 2 ปี ครบกำหนดวันที่ 4 พฤศจิกายน 2549

ในระหว่างปี 2548
คณะกรรมการตรวจสอบได้มีการประชุมร่วมกับฝ่ายจัดการและเจ้าหน้าที่ตรวจสอบ รวมทั้งสิ้น 12
ครั้ง โดยมีการแลกเปลี่ยนความคิดเห็นเกี่ยวกับแผนการตรวจสอบภายใน
ประเด็นสำคัญที่พบจากการตรวจสอบภายในและผลการตรวจสอบของหน่วยงานภายนอกที่กำกับดูแลธนาคาร
เพื่อทบทวนความเพียงพอเหมาะสมของระบบควบคุมภายในและการบริหารความเสี่ยง
ตลอดจนปฏิบัติภารกิจอื่น ๆ ตามขอบเขตหน้าที่ที่คณะกรรมการธนาคารมอบหมาย
และในการประชุมบางครั้ง คณะกรรมการตรวจสอบได้เชิญผู้สอบบัญชีเข้าร่วมประชุมด้วย
รวมทั้งมีการประชุมเป็นการเฉพาะกับผู้สอบบัญชี
เพื่อพิจารณาผลการตรวจสอบและสอบทานงบการเงินของผู้สอบบัญชี ทั้งงบการเงินประจำไตรมาส
ประจำงวดครึ่งปี และประจำปี ทั้งนี้
คณะกรรมการตรวจสอบได้รายงานผลการประชุมทุกครั้งต่อคณะกรรมการธนาคาร

คณะกรรมการตรวจสอบได้สอบทานงบการเงินของธนาคารกรุงเทพ จำกัด (มหาชน) สำหรับปีสิ้นสุด
วันที่ 31 ธันวาคม 2548 แล้วเห็นว่า งบการเงินจัดทำตามหลักการบัญชีที่รับรองทั่วไป
และมีการเปิดเผยข้อมูลอย่างเพียงพอ
เป็นไปตามรายงานของผู้สอบบัญชีที่เสนอต่อคณะกรรมการธนาคารและผู้ถือหุ้น

คณะกรรมการตรวจสอบมีความมั่นใจว่า
ระบบควบคุมภายในของธนาคารปัจจุบันมีความเพียงพอเหมาะสม และมีการพัฒนาอย่างต่อเนื่อง
ซึ่งคณะกรรมการตรวจสอบได้มีการสอบทานร่วมกับผู้สอบบัญชี ฝ่ายจัดการ
และเจ้าหน้าที่ตรวจสอบอย่างสม่ำเสมอ
รวมทั้งได้มีการประเมินเพื่อให้มั่นใจว่าธนาคารได้ปฏิบัติถูกต้องตามกฎหมาย ข้อบังคับ
และระเบียบปฏิบัติต่าง ๆ

อนึ่ง คณะกรรมการตรวจสอบได้พิจารณาคัดเลือกนายนิติ จึงนิจนิรันดร์ และหรือ นายศุภมิตร
เตชะมนตรีกุล และหรือ นายเพิ่มศักดิ์ จิระจักรวัฒนา สำนักงานดีลอยท์ ทู้ช โธมัทสุ ไชยยศ
เป็นผู้สอบบัญชีของธนาคารประจำปี 2549
รวมทั้งพิจารณาค่าตอบแทนเสนอต่อคณะกรรมการธนาคารเพื่อนำเสนอที่ประชุมผู้ถือหุ้นพิจารณาแต่งตั้ง
โดยจัดทำความเห็นและข้อเสนอแนะ ซึ่งได้เสนอต่อคณะกรรมการธนาคารแล้ว

คณะกรรมการตรวจสอบ
ได้ปฏิบัติหน้าที่ด้วยความรอบคอบอย่างเป็นอิสระและแสดงความเห็นอย่างตรงไปตรงมาเพื่อประโยชน์สูงสุดขององค์กร
โดยไม่มีข้อจำกัดในการได้รับข้อมูล ทรัพยากร และความร่วมมือจากธนาคาร

พลเรือเอก

  (ประเจตน์ ศิริเดช)

  ประธานกรรมการตรวจสอบ

  23 กุมภาพันธ์ 2549